Maak 'n sagte ballon warm tussen die hande; blaas halfpad op - gee vir hom om te probeer groter blaas.
Gebruik 'n strooitjie om 'n glas water op te suig en oor te dra na 'n ander glas; elke mondvol moet beheer word.
Laat die tydjies saam met die kind tel. As julle nie tuis is nie, reël dat jul kleuter hoofsaaklik Afrikaanse kinder-tv (KykNet) kyk of kry dvd's van bv. Heidi, Nils Holgerson, Dawie die Kabouter, Liewe Heksie en ander. Kinders het baie herhaling nodig, so speel hulle oor en oor. Die kwaliteit van die taalgebruik is baie belangrik.
Vind by die skool uit watter rympies en liedjies hulle in die klas leer. Dit sal baie goed wees as julle dit weer tuis kan oefen. Enersyds gee dit die kind selfvertroue in die klas, want hy ken sy versie of liedjie vlot, andersyds gee dit die nodige taaloefening om sinne vlot aan te leer.
Vra nou - Wat? Waarom? Wie? Vrae: wie kruip in die bos weg? Waarom het sy 'n jas aan? Wat gaan sy by ouma maak?
As die storie klaar is, sal hy waarskynlik weer daarna wil luister. Vertel weer, met minder vrae om die lyn te breek, maar laat steeds ruimte vir die kind om sinne te voltooi.
Kies stories waar 'n patroon herhaal word, soos Die drie bere, Drie varkies, Rooikappie, Rooi Hennetjie, ens.
Begin jul eie plakboeke van taalkonsepte. Koop 'n klomp A 4 boeke en kies 'n tema vir elkeen. Kos, motors, klere, huise, plaasdiere, wilde diere. Knip gereeld saam prente uit en plak in. Laat hom help binne sy vermoë. Dis nie spogboeke nie, dis werkboeke.
Wanneer julle saam uit 'n boekie lees, gebruik jou vinger en volg die woorde. Dit leer die kind se ogies om van links na regs te beweeg: 'n uiters belangrike konsep!